Musk nou rekordhouer vir persoon wat meeste geld verloorElon Musk. (Foto: Jim Watson/AFP) Elon Musk is nou die amptelike wêreldrekordhouer vir die persoon wat die grootste verlies aan sy persoonlike rykdom in die geskiedenis gely het. Die saketydskrif Forbes raam dat Musk binne ŉ jaar (vanaf November 2021) sowat $182 miljard kwyt is. Die Guinness-wêreldrekords sê hoewel die presiese bedrag wat Musk verloor het byna onmoontlik is om vas te stel, oortref sy totale verlies die vorige rekord van $58,6 miljard wat sedert 2000 deur die Japannese tegnologiebelegger Masayoshi Son gehou is. Die Tesla-baas se netto waarde het sedert sy hoogtepunt van $320 miljard in 2021 tot $138 miljard in Januarie vanjaar getuimel. Dit word grotendeels toegeskryf aan Tesla se aandele wat swak presteer het. ŉ Groot deel van Musk se rykdom is van Tesla afkomstig. Forbes berig dat Musk se drastiese rykdomvermindering in Oktober verlede jaar bespoedig is nadat hy die sosialemediaplatform Twitter vir nagenoeg $44 miljard oorgekoop het. Die onstuimige aankoop, tesame met Musk se gedrag op die platform, het die grootste Tesla-aandeelverkope sedert sy bestaan in 2010 veroorsaak. Dit het intussen ook daartoe gelei dat hy sy status as die wêreld se rykste persoon aan Bernard Arnault van Frankryk afgestaan het. Arnault is die stigter van die Louis Vuitton Moët Hennessy (LVMH)-konglomeraat vir luukse goedere. Hy het tans ŉ netto waarde van $190 miljard. Hoewel Musk meer geld as enige persoon in die wêreld se geskiedenis verloor het, word hy steeds as die wêreld se tweede rykste persoon geag. Tesla bly ook een van die waardevolste motormaatskappye ter wêreld met ŉ markkapitalisasie van meer as $100 miljard meer as hul naaste mededinger, Toyota. Die netto waarde van miljardêrs is baie wisselvalliger en meer veranderlik as die netto waarde van iemand wat ŉ gemiddelde inkomste verdien. Dit is omdat ŉ groot deel van hul rykdom in die vorm van aandele en beleggings is. Musk het egter onlangs bewys dat sy nuwe titel as rekordhouer hom nie onder kry nie toe hy na Katar gevlieg het om die Sokkerwêreldbeker-eindstryd te gaan kyk.